บทบรรณาธิการ

วารสารครุศาสตร์ปีที่ 52 ฉบับที่ 4 ประกอบไปด้วย บทความวิจัยและบทความวิชาการ รวม 12 เรื่อง นำเสนอองค์ความรู้ที่เกี่ยวข้องกับศาสตร์ด้านการศึกษาปฐมวัย การสอนคณิตศาสตร์ การสอนวิทยาศาสตร์ การบริหารการศึกษา ดนตรีศึกษา และเทคโนโลยีทางการศึกษา

บทความที่คัดสรรในวารสารฉบับนี้ บรรจุเนื้อหาทั้งในระดับปฐมวัย มัธยมศึกษา อุดมศึกษา รวมทั้งอาชีวศึกษา นำเสนอมุมมองด้านการพัฒนาการศึกษา ไม่ว่าจะเป็นผลกระทบที่เกิดขึ้นจากสถานการณ์โควิด-19 การสร้างความยั่งยืนทางการศึกษา การจัดการเรียนรู้ในยุคดิจิทัล การสอนที่ส่งเสริมคุณลักษณะผู้เรียนยุคใหม่ การจัดการศึกษาเชิงรุก การจัดการความวิตกกังวล การสร้างภาพลักษณ์ของสถานศึกษา การสร้างห้องเรียนเสมือนจริงที่ส่งเสริมการเรียนรู้ รวมไปถึงแนวทางการให้คำปรึกษาวิทยานิพนธ์แนวใหม่

วารสารครุศาสตร์เปิดรับบทความจากทั้งในและนอกสถาบัน เผยแพร่ความรู้ใหม่ในขอบข่ายด้านการศึกษาทุกศาสตร์ เป็นพื้นที่สร้างแรงบันดาลใจแก่นักวิชาการและนักวิจัยในการต่อยอดและพัฒนาการศึกษาไทยให้มีประสิทธิภาพ เพื่อพัฒนาผู้เรียนทุกระดับการศึกษาให้เป็นพลเมืองที่มีคุณภาพของประเทศต่อไป